b'\n_START_ARTICLE_\nHerbert von Karajan\n_START_PARAGRAPH_\nHerbert von Karajan (5. huhtikuuta 1908 Salzburg \xe2\x80\x93 16. hein\xc3\xa4kuuta 1989 Anif) oli it\xc3\xa4valtalainen kapellimestari. H\xc3\xa4n toimi pitk\xc3\xa4\xc3\xa4n Berliinin filharmonikkojen ylikapellimestarina.\n_START_SECTION_\nEl\xc3\xa4m\xc3\xa4\n_START_PARAGRAPH_\nKarajan syntyi aromanialais-kreikkalaistaustaiselle is\xc3\xa4lle ja It\xc3\xa4valtalaiselle \xc3\xa4idille l\xc3\xa4hell\xc3\xa4 Salzburgia, jossa h\xc3\xa4n opiskeli vuosina 1916\xe2\x80\x931926 Mozarteum-konservatoriossa. Debyyttins\xc3\xa4 kapellimestarina h\xc3\xa4n teki Salzburg-festivaaleilla vuonna 1933. Karajan johti Wienin filharmonikkoja ensi kerran 1934 ja Berliinin filharmonikkoja 1937. H\xc3\xa4n solmi levytyssopimuksen Deutsche Grammophon -yhti\xc3\xb6n kanssa. Vuosina 1946\xe2\x80\x931960 Karajan oli l\xc3\xa4heisess\xc3\xa4 yhteisty\xc3\xb6ss\xc3\xa4 lontoolaisen Philharmonia-orkesterin kanssa. Karajan nimitettiin vuonna 1955 elinik\xc3\xa4iseksi Berliinin filharmonikkojen ylikapellimestariksi. H\xc3\xa4n vieraili orkesterinsa kanssa Suomessa Sibelius-viikolla vuonna 1965.\n_START_SECTION_\nMusiikki\n_START_PARAGRAPH_\nKarajan levytti laajalti erityisesti romantiikan ajan teoksia, joissa h\xc3\xa4nen kaunis ja siloiteltu orkesterisointinsa on saanut ylist\xc3\xa4vi\xc3\xa4 arvioita. Karajan oli suuri Sibeliuksen musiikin puolestapuhuja saksankielisell\xc3\xa4 alueella.'